b'\n_START_ARTICLE_\nGloria Stuart\n_START_SECTION_\nKarriere\n_START_PARAGRAPH_\nHun hadde i l\xc3\xb8pet av en karriere p\xc3\xa5 over 70 \xc3\xa5r roller b\xc3\xa5de innen teater, TV-produksjoner og film. Stuart var en av de mest markante skuespillerne fra Hollywoods gullalder i 1930-\xc3\xa5rene. Hun begynte sm\xc3\xa5tt med skuespill i high school i 1920-\xc3\xa5rene, men begynte med teater f\xc3\xb8rst i 1930- og 1940-\xc3\xa5rene. I 1932 fikk hun en filmkontrakt med Universal Pictures, og hun spilte blant annet i The Old Dark House (1932), Den usynlige mann (1933) og De tre musketerer (1939)._NEWLINE_I 1945 la hun opp skuespillerkarrieren for \xc3\xa5 bli kunstner. Hun begynte blant annet med silketrykk, bonsai og decoupage. I 1970-\xc3\xa5rene tok hun filmroller igjen, blant annet i thrilleren Jennie Logans to verdener (1979) og komedien Wildcats (1986). Stuarts mest kjente rolle i senere tid var som den eldre Rose Calvert i storfilmen Titanic (1997). Hun fikk god kritikk og vant en Screen Actors Guild Award og Saturn Award for beste kvinnelige birolle. Stuart ble ogs\xc3\xa5 nominert til Oscar for beste kvinnelige birolle og ble dermed den eldste personen som har blitt nominert til Oscar for skuespill. Hennes siste filmrolle var i Land of Plenty (2004)._NEWLINE_Foruten karrieren som skuespiller og kunstner, var Stuart ogs\xc3\xa5 en milj\xc3\xb8vernforkjemper og en av grunnleggerne bak fagforeningen Screen Actors Guild.'